
Latvijas veselības aprūpes sistēmas kvalitāti nosaka cilvēki – ārstniecības personas, rezidenti, topošie mediķi un pasniedzēji. Tāpēc īpaši svarīgi ir nodrošināt vienotu, pārskatāmu vidi, kur vienkopus pieejama informācija par karjeras un profesionālās attīstības iespējām veselības nozarē.
Tieši šim mērķim atbilstoši Valsts kancelejas Inovāciju sprinta laboratorijas ietvaros izstrādātajam Latvijas slimnīcu cilvēkresursu aģentūras prototipa idejai ir izstrādāta tīmekļvietne "cilvekresursuagentura.lv". Tā ir vietne, kas palīdz satikties nozarei svarīgākajām pusēm – ārstniecības iestādēm, ārstniecības personām, izglītības iestādēm, rezidentiem un studentiem.
Aicinām š.g. 2. novembrī plkst.13.00 - 14.00 uz informatīvu sarunu, kurā prezentēsim tīmekļvietnes “cilvekresursuagentura.lv" iespējas.
Saite:  https://teams.microsoft.com/meet/312845795046375?p=YeLSRPeqSuXZe8pWbg

Tīmekļvietne ir veidota kā praktisks atbalsts gan tiem, kuri vēl tikai plāno savu profesionālo ceļu medicīnā, gan tiem, kuri jau strādā veselības aprūpē. Tā ir noderīga arī ārstniecības iestādēm, kuras meklē speciālistus, un izglītības iestādēm, kas sagatavo nākamos nozares profesionāļus.
Veselības nozare šobrīd saskaras ar izaicinājumiem, kas saistīti ar speciālistu pieejamību, paaudžu nomaiņu un veselības aprūpes pakalpojumu nodrošinājumu reģionos. Šo jautājumu risināšanā būtiska ir ciešāka sadarbība starp valsts pārvaldi, ārstniecības un izglītības iestādēm, kā arī nozares profesionāļiem. Tīmekļvietne ir viens no praktiskiem soļiem šādas sadarbības veicināšanai – tā veido kopīgu informācijas telpu, kurā ārstniecības iestādes var mērķtiecīgāk uzrunāt potenciālos darbiniekus, savukārt ārstniecības personas, rezidenti un studenti – pārskatāmi iepazīties ar darba, prakses un profesionālās izaugsmes iespējām.
Aicinām ārstniecības iestādes un izglītības iestādes apmeklēt tīmekļvietni www.cilvekresursuagentura.lv, reģistrēties tajā un izveidot savas institūcijas profilu. Profesionālās organizācijas lūdzam informāciju par tīmekļvietni izplatīt to pārstāvētajām ārstniecības iestādēm, tostarp privātajām ārstniecības iestādēm, kā arī saviem biedriem – ārstniecības personām.
Tīmekļvietne ir praktisks sadarbības instruments, kura vērtību veido nozares dalībnieku iesaiste un aktuāla informācija. Jo vairāk ārstniecības un izglītības iestāžu tajā publicēs darba un prakses iespējas un jo vairāk ārstniecības personu, rezidentu un studentu reģistrēsies, jo pilnīgāk vienuviet būs pārskatāmas nozares profesionālās iespējas un vieglāk būs savstarpēji atrast piemērotāko sadarbību.
Ārstniecības iestādēm tīmekļvietne sniedz iespēju izveidot iestādes profilu, publicēt aktuālās un plānotās vakances, norādīt specialitāti un slodzes apmēru, kā arī informēt par darba vidi, profesionālās izaugsmes iespējām un iestādes vai pašvaldības piedāvāto atbalstu. Pilnīga un regulāri aktualizēta informācija palīdz mērķtiecīgāk sasniegt potenciālos darbiniekus.
Ārstniecības personām tīmekļvietne ļauj izveidot profilu un vienuviet pārskatīt darba piedāvājumus, atlasot tos pēc specialitātes, reģiona, slodzes un citiem būtiskiem nosacījumiem. Šobrīd tajā var reģistrēties ārsti un māsas; turpmāk ir paredzēts izvērtēt iespēju paplašināt platformā pārstāvēto profesiju loku, tostarp iekļaujot vecmātes un citas ārstniecības personas.
Rezidentiem un studentiem reģistrācija tīmekļvietnē dod iespēju iepazīt prakses un darba piedāvājumus, savlaicīgi veidot kontaktu ar ārstniecības iestādēm un mērķtiecīgāk plānot profesionālo attīstību.
Izglītības iestādes aicinām izveidot un aktualizēt profilu, publicēt prakses iespējas un informāciju par tīmekļvietni nodot studentiem un rezidentiem, izmantojot izglītības iestādes saziņas kanālus.
Lai informācija sasniegtu iespējami plašu mērķauditoriju, aicinām saiti uz tīmekļvietni un vakanču sadaļu ievietot iestāžu un organizāciju tīmekļvietnēs, iekštīklos, jaunumu sadaļās un mērķauditorijai adresētajos e-pastos. Izglītības iestādes aicinām izmantot arī studentu un rezidentu saziņas kanālus, savukārt profesionālās organizācijas – biedriem paredzētos informācijas kanālus.
Publicējot informāciju sociālajos tīklos, aicinām atzīmēt Veselības ministrijas kontus, kā arī izmantot mirkļbirkas #CilvekresursuAgentura. 
Tīmekļvietnes lietotājiem ir sagatavoti instrukciju materiāli. Jautājumu gadījumā par reģistrāciju, profila izveidi vai informācijas publicēšanu aicinām rakstīt uz e-pasta adresi cilvekresursuagentura@vm.gov.lv.
Aicinām ne tikai reģistrēties tīmekļvietnē, bet arī regulāri aktualizēt profilā un sludinājumos ievietoto informāciju, tā kopīgi veidojot uzticamu un praktiski izmantojamu informācijas vidi veselības nozares profesionāļiem un topošajiem speciālistiem. Atsauksmes un priekšlikumus tīmekļvietnes pilnveidei aicinām nosūtīt uz e-pasta adresi cilvekresursuagentura@vm.gov.lv, lai to pakāpeniski attīstītu atbilstoši nozares vajadzībām un kopīgi veidotu arvien ērtāk izmantojamu un uzticamu informācijas vidi. Nākotnē paredzēts izvērtēt arī iespēju paplašināt to ārstniecības personu profesiju loku, kuru pārstāvji var reģistrēties tīmekļvietnē.

Lai veiksmīga sadarbība!

